**Innlegg i budsjettdebatten, 24.11.16**

Helge Stiksrud, Venstre

All honnør til rådmann og ansatte for å ha fått kommunen fri fra Robek gjennom bevisst prioritering, effektivisering og omorganisering.

Venstre stiller seg bak budsjettpakken med verbalforslagene fra samarbeids-partiene som tidligere har blitt beskrevet.

Jeg har derfor valgt å prioritere min tilmålte tid ved å si noe om klima/miljø og kultur. Dette er områder av den største betydning, for dagens og morgendagens innbyggere og som har betydning for hele kommunen vår.

**Klima/miljø:**

I juni i år ratifiserte Norge, Paris-avtalen. Det betyr at Norge skal redusere egne utslipp av klimagasser med 40 % innen 2030 i forhold til nivået i 1990. Utfordringen er at utslippene i Norge har økt med 2,5 % siden 1990! Kommunene har en nøkkelrolle i å gjøre Norge til et mer bærekraftig og klimavennlig samfunn. (Det er i kommunene folk bor).

Ringerike kommune kan utgjøre en stor grønn kraft, både som politiske aktører, tjenesteytere, eiendomsbesittere, innkjøpere, byggherrer og ansvarlige for planlegging.

«Det grønne skiftet» skjer nedenfra, gjennom lokale beslutninger og lokale tiltak. Vi må handle lokalt for å skape en attraktiv by og attraktive bygder - og vi må tenke globalt.

**Klima- og energiplan:**

Klima- og miljøtiltak må derfor ligge til grunn i en langsiktig utviklingsstrategi. På denne bakgrunn må klima- og energiplanen som ble vedtatt i mars 2010 oppdateres og ha klare mål og frister for gjennomføring. Planen må legges til grunn i all forvaltning, tjenesteyting og planlegging. Dette er spesielt viktig i sammenheng med de store forventede endringene i kommunen de kommende årene.

Planene for utbygging av Øya-området er et godt eksempel på riktig og langsiktig tenkning når det gjelder klima og miljø med blant annet solceller på boligtakene. Venstre ønsker mer av dette.

**Bilbruk:**

Venstres mål er at kommunens småbiler etter hvert skal gå på strøm eller hydrogen.

Kommunen må gjøre det attraktivt for bileiere som velger mer miljøvennlige biler.

Målet må være at alle innbyggere velger nullutslippsbiler som bil nr. 2 og at flere velger dette som bil nr. 1. (Kollektivtrafikken må på samme måte legge om til nullutslippsløsninger).

**Sykling:**

Det er positivt at «Sykkelbyen Hønefoss» nå har fått en egen prosjektleder i administrasjonen slik at vi kan få konkrete tiltak slik at forholdene for syklende og gående kan bli bedre. At gang-/sykkelbroer ifølge handlingsplanen skal stå klare i 2020, er også meget positivt.

**Kultur:**

Det må settes av midler til gjennomføring av kulturplanen dersom den skal ha praktisk verdi og den må videreutvikles med konkrete mål med nyskapende tiltak. Gode kulturtilbud og bevaring av kulturminner og kulturarv skaper bolyst og tiltrekker seg nye innbyggere. Dette har flere byer og lokalsamfunn erfart.

**Kulturminner:**

Fokus på ivaretakelse av kulturminner blir derfor enda viktigere i en tid der byen fortettes, og skal gjøres mer attraktiv for nye og gamle innbyggere.

Kulturminner har betydning for overføring av kunnskap om eldre teknologi som basis for byggfag/byggteknologi. Godt bevarte kulturminner har også positiv effekt på reiselivet.

Konklusjonen er derfor at det må utarbeides en egen kulturarvstrategi.

**Kulturskolen:**

Kulturskolen er viktig i dette bildet og tilbudet bør etter hvert utvides både i antall som får tilbud og i bredde. Barn i familier med inntekt under 3G (270 000) kan i dag søke friplass på kulturskolen. Taket for å søke friplass bør økes til 4G. Mulighet for utvikling innen kultur må være tilgjengelig for alle, og det er identitetsskapende.

**Biblioteket:**

Bibliotektilbud er på samme måte som kulturskolen lovpålagt kommunene. Biblioteket er en åpen og demokratisk arena som gir alle mulighet for kunnskapsinnhenting. Biblioteket er også en sosial arena hvor mennesker møtes på tvers av alle skillelinjer. Utviklingen av bibliotektilbudet har vært positiv de siste årene og Venstre vil bidra til at denne utviklingen kan fortsette.

Tar samtidig opp Venstres verbalforslag.